নিউজ বিএনএ ডটকম, কক্সবাজার, ১১ জুলাই : সংবিধান থেকে আল্লাহর উপর পুর্ণ আস্থা ও বিশ্বাস তুলে দিয়ে ধর্ম নিরপেক্ষতা প্রতিস্থাপন করার প্রতিবাদে ঈমান রক্ষার দাবিতে বি.এন.পি-জামায়াত সমর্থিত ইসলামী সমমনা ১২ দলের ব্যানারে ডাকা ৩০ ঘন্টার হরতাল কক্সবাজার জেলায় কোন প্রভাব পড়েনি।    বলতে গেলে একেবারে ঢিলেঢালা ভাবেই এ হরতালের ১ম দিন ১০ জুলাই সকাল-সন্ধ্যা ১১ জুলাই পালিত হয়েছে। কোথাও কোন অপ্রীতিকর ঘটনা ঘটেনি। সর্বত্র পুলিশী নিরাপত্তা ব্যবস্থা জোরদার ছিল। এদিকে অফিস, আদালত, ব্যাংক-বীমা ও ব্যবসা  প্রতিষ্ঠান রীতিমতো খোলা ছিলো। সবখানে শান্তিপুর্ণ ভাবে কাজ চলেছে। সকালে দুরপাল্লার যানবাহন না চললেও দুপুর থেকে তা চলাচলেও স্বাভাবিক হয়ে আসে।    অপরদিকে ইসলামী আন্দোলন কক্সবাজার জেলা শাখার ব্যানারে হরতালের আগের দিন অর্থাৎ ৯ জুলাই শনিবার বের করা মিছিল থেকে ৩ নেতা-কর্মীকে গ্রেপ্তার করা হয়েছিল। শহরের প্রধান সড়কের লালদীঘির পাড় থেকে মিছিল চলা অবস্থায় ইসলামী আন্দোলন নেতা মোহাম্মদ শোয়াইবসহ এ ৩ জনকে পুলিশ গ্রেপ্তার করেছিল। কক্সবাজার মডেল থানার অফিসার ইনচার্জ মোহাম্মদ শাহাজাহান পি.পি.এম যার সত্যতা নিশ্চিত করেন।    প্রতিবেদন : এম. আনোয়ার হাসান চৌধুরী, সম্পাদনায় : পুলক সরকার।